নিজস্ব প্রতিবেদন: পঞ্চায়েত নির্বাচনে মনোনয়ন পেশ নিয়ে অশান্তিকে বিচ্ছিন্ন ঘটনা আখ্যা দিলেন এডিজি আইনশৃঙ্খলা অনুজ শর্মা। পরিসংখ্যান দিয়ে তিনি জানালেন, আইন ভাঙলে কড়া ব্যবস্থার নির্দেশ দেওয়া হয়েছে।  এডিজি আইনশৃঙ্খলা অনুজ শর্মা বলেন, ''পরিসংখ্যান বলছে, সকলেই মনোনয়নপত্র জমা দিতে পারছেন। দু'দিনে ১৬৯২টি মনোনয়ন জমা দিয়েছে তৃণমূল। বিজেপি জমা দিয়েছে ১১৪৬টি মনোনয়নপত্র। কয়েকটি বিচ্ছিন্ন ঘটনা ছাড়া নির্বিঘ্নেই চলছে মনোনয়নপত্র জমার প্রক্রিয়া।''  এডিজি আইনশৃঙ্খলা বলেন, ''রায়গঞ্জে বহিরাগতরা হামলা চালিয়েছে। বিহার, ঝাড়খণ্ড থেকে লোক ঢুকছে।'' এদিন একই  দাবি করেন তৃণমূলের মহাসচিব পার্থ চট্টোপাধ্যায়। তিনি বলেন,''বহিরাগতদের দিয়ে অশান্তি ছড়ানোর চেষ্টা চলছে। সাম্প্রদায়িক তাস খেলে উন্নয়ন ব্যাহত করছে বিজেপি।'' তবে বিরোধীরা ইতিমধ্যেই শাসক দলের বিরুদ্ধে হিংসার অভিযোগ তুলেছে।